汝癭答仲儀
作者：歐陽修
朝代：宋

paragraphs: 君嗟汝癭多，誰謂汝土惡。
汝癭雖云苦，汝民居自樂。
鄉閭同飲食，男女相媒妁。
習俗不爲嫌，譏嘲豈知怍。
汝山西南險，平地猶磽确。
汝樹生擁腫，根株浸溪壑。
山川固已然，風氣宜其濁。
接境化襄鄧，餘風被伊雒。
思予昔曾遊，所見可驚愕。
喔喔聞語笑，纍纍滿城郭。
傴婦懸甕盎，嬌嬰包卵鷇。
無由辨肩頸，有類龜縮殼。
噫人稟最靈，反不如鳧鶴。
駢枝雖形累，小小固可略。
癰瘍暫畜聚，決潰終當涸。
贅疣附支體，幸或不爲虐。
未若此巍然，所生非所託。
咽喉繫性命，鍼石難砭削。
農皇古神聖，爲世名百藥。
豈不有方書，頑然莫銷鑠。
溫湯汝靈泉，亦不能湔瀹。
君官雖謫居，政可瘳民瘼。
奈何不哀憐，而反恣訶謔。
文辭騁新工，醜怪極名貌。
汝士雖多奇，汝女少纖弱。
翻愁太守宴，誰與唱清角。
乖離南北殊，魂夢山陂邈。
握手未知期，寄詩聊一噱。